Carl Stousland

Carl Stousland (1860–1941) var en norsk kjøpmann, bankmann, konsul og politiker (V, senere uavhengig). Han var sentral i handelslivet og lokalpolitikken i Skien i en årrekke, og var bl.a. ordfører i Skien. Han representerte byen på Stortinget i fem perioder.

 Familie 
Stousland var sønn av skipskaptein Hans Jacob Stousland (1828–1913) og Hedvig Ibsen (1832–1920), og var dermed nevø av Henrik Ibsen og fetter av statsminister Sigurd Ibsen.

Som sin onkel, Henrik Ibsen, var Carl Stousland en liten, sirlig mann, velkjent i Oslo som i Skien. Det blir sagt at han yndet å gå med en blomst i knappehullet.  

 Forretningsvirksomhet 
Fra 1874 arbeidet han i onkelen Ole P. Ibsens kolonialforretning i Skien, og i 1885 overtok han butikken. Fra 1888 drev han egen assuranseforretning i byen, og fra 1912 til 1932 var han børskommissær i Skien. I 1911 ble han britisk visekonsul. Stousland var stifter og formann i Skiens Kjøbmannsforening fra 1888, og fra 1912 var han formann i Skiens handelskammer.

 Politikk 
Stousland ble valgt inn i Skien bystyre i 1888 og satt frem til 1919. Han satt i formannskapet i flere år, og i periodene 1897–1899 og 1917–1919 var han også ordfører. Stousland ble vararepresentant (suppleant) for Venstre på Stortinget for Skien i 1895, og fikk fra 1898 fast plass. Han satt på Stortinget frem til 1909, i alle perioder i Næringskomiteen. Han kom tilbake på Stortinget i perioden 1919–1921, da som uavhengig representant.

Rundt 1915 kjempet Stousland iherdig for å få til en jernbane/ferje-forbindelse mellom Brevik og Fredrikshavn i Danmark.

I et intervju i anledning 80-årsdagen, uttalte Stousland at hans to største merkesaker hadde vært arbeidet for Bratsbergbanen til Skien og stiftelsen av Den Norske Handelsstands understøttelsesforening til hjelp for vanskeligstilte. 

 Veldedighet 
Stousland og hans søsken opprettet et hjem for eldre sjøfolk i Langesund, det såkalte Skibsfører H. J. Stouslands skipperhus (oppkalt etter søsknenes far).  

Til minne om sin mor testamenterte Stousland dessuten sin private eiendom «Villa Hedvig», som var tegnet av arkitekt Heinrich Karsten, til hvile og rekreasjonshjem for gifte og ugifte norske kvinner som på grunn av utslitthet eller sykdom hadde behov for hvile og pleie. I 1980-årene ble Villa Hedvig solgt til en privatperson, og på nytt tatt i bruk som privatbolig. 

Referanser

 Kilder 


 Eksterne lenker 


Kategori:Norske forretningsfolk
Kategori:Ordførere i Skien
Kategori:Venstre-ordførere i Telemark
Kategori:Stortingsrepresentanter fra Venstre
Kategori:Stortingsrepresentanter 1898–1900
Kategori:Stortingsrepresentanter 1901–1903
Kategori:Stortingsrepresentanter 1904–1906
Kategori:Stortingsrepresentanter 1907–1909
Kategori:Stortingsrepresentanter 1919–1921
Kategori:Personer fra Skien kommune
Kategori:Henrik Ibsens familie